《秀实监丞时惠佳章逋债稍多今因休暇再报一章》
宋代·王洋

人生萍梗踪，端若邂逅期。
奈可人常言，会合信有时。
鄙人初谒郡，故事科童儿。
竹马岂其情，欢笑亦强随。
岂缘特达贤，惜此驽纯姿。
乃信非偶然，三叶亲华枝。
此老辈行高，心事故崛奇。
逃禅昔苏晋，辞荣今介推。
十年守一官，不乐亦不悲。
独设诗中禅，健勇了未衰。
谈空不可攀，且报今年诗。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。